भुवनेश्वर, जेएनएन। कांग्रेस 2019 आम चुनाव के लिए आगामी 15 दिन के अंदर ओडिशा में अपने पहले चरण के उम्मीदवारों के नाम की घोषणा करेगी। इसे लेकर तैयारी शुरू कर दी गई है। यह जानकारी रविवार को ओडिशा कांग्रेस के प्रभारी जितेन्द्र सिंह ने दी। मीडिया से बातचीत में सिंह ने बताया कि प्रदेश चुनाव कमेटी इसके लिए अपनी पूरी रणनीति तैयार कर रही है। सभी सदस्यों से विचार-विमर्श करने के बाद आगामी 15 दिन के अंदर पहले चरण में करीब 50 उम्मीदवारों के नाम की घोषणा कर दी जाएगी। इसके लिए भुवनेश्वर में प्रदेश कांग्रेस कमेटी की दो दिवसीय बैठक चल रही है, इसमें 2019 चुनाव के लिए विस्तार से रणनीति तैयार की जाएगी।